Papersnake/gushiwen huggingface dataset:
卫叔卿不宾汉武帝
李翔（唐代）

銮殿仙卿顿紫云，武皇非意欲相臣。便回太华三峰路，不喜咸阳万乘春。

涉险漫劳中禁使，投壶多是上清人。犹教度世依方术，莫恋浮荣误尔身。
满江红（登长沙定王台和南轩张先生韵）
吕胜己（宋代）

小立危亭，风惨淡、斜阳满目。望渺渺、湘江一派，楚山千簇。芳草连云迷远树，断霞散绮飞孤鹜。感骚人、赋客向来词，愁如束。

嗟远宦，甘微粟。惊世事，伤浮俗。且经营一醉，未怀荣辱。君不见、渊明归去后，一觞自泛东篱菊。仰高风、寂寞奠生刍，人如玉。
次季通韵赠范康侯
朱熹（宋代）

朝霜逼凋梅，夕露忽团菊。百年风雨过，宜笑不宜哭。

口川失自防，心兵几回触。年来身老大，甘此胯下辱。

永谢五鼎烹，聊寄一瓢足。虽惭龙蟠泥，肯羡莺出谷。

适意超混茫，放情遗结束。俯仰天壤间，静胜惟我独。

苍苍有心柏，落落无瑕玉。年纪尚无闻，头颅岂须卜。
谢范天章荐应制科
张方平（宋代）

初辟明堂见帝轩，此时宁得恋丘园。程文懒谒春官氏，决策思干法扆尊。

千古声名传鹗表，四方豪俊望龙门。若趋丹陛承清问，何以酬知或敢言。
依韵和李元中兼寄伯时二首 其一
陆佃（宋代）

龙眠三李晦声尘，长望淮壖与海滨。自古市朝成底事，即今猿海伴他人。

细思南陌东阡月，大胜千门万户春。可惜欲归归未得，不知家酿为谁醇。
秋景 芙蓉红岸湿
刘辰翁（宋代）

岸柳似衰容，高花忽数重。红光荡人意，清露湿芙蓉。

秾丽秋深见，攀翻木末逢。便疑江濯锦，不是隰游龙。

寒倚惊裙溅，云归悄梦踪。霜风多意思，残日挂高舂。
寄怀晓沧上杭兼示族人 其二
丘逢甲（清代）

磊落吾宗彦，因君寄远思。云山千里梦，花草六朝诗。

东观仍家学，南州共火维。渡江惭旧族，一席尚经师。
河传·柳拖金缕
孙光宪（五代）

柳拖金缕，着烟浓雾，濛濛落絮。凤皇舟上楚女，妙舞，雷喧波上鼓。
龙争虎战分中土，人无主，桃叶江南渡。襞花笺，艳思牵，成篇，宫娥相与传。
送皇甫博士重补曲周
高叔嗣（明代）

辞邑初耽寂，攻诗每晏居。
贫家满坐客，闭户一床书。
襆被情何忝，腰章意已疏。
问君趋府处，高兴复何如。
用贡院韵寄当涂吴给事明可
王十朋（宋代）

乡校当年与荐蘋，萧台气象自公新。老成犹滞甘泉橐，晚进叨乘刺史轮。

陆凯寄梅情愈重，谢公梦草句尤神。何时更作龙门客，共话樽前见在身。
狼岭樵歌
黄琏（明代）

伐木丁丁声自长，山歌处处更悠扬。宁知啸落音为凤，且喜时悠道有狼。

细听似赓黄鸟弄，远闻如奏白云乡。别难伴侣归来晚，拟古还看月在梁。
和崔二少府登楚丘城作
高适（唐代）

故人亦不遇，异县久栖托。辛勤失路意，感叹登楼作。

清晨眺原野，独立穷寥廓。云散芒砀山，水还睢阳郭。

绕梁即襟带，封卫多漂泊。事古悲城池，年丰爱墟落。

相逢俱未展，携手空萧索。何意千里心，仍求百金诺。

公侯皆我辈，动用在谋略。圣心思贤才，朅来刈葵藿。
万竹尹先生为人孝谨有似万石君建故作诗表之
湛若水（明代）

竹石元来不必分，竹精神是石精神。若教万竹论封爵，可配当年万石君。
走笔寄师川三绝 其一
洪朋（宋代）

秋来多病友朋疏，隐几无心一味愚。寄语南州高士道，不知还忆故人无。
句 其三
喻陟（宋代）

游蜂与狂蝶，无计旁檀心。
渔家傲·过莺脰湖
过春山（清代）

野岸平芜新涨阔。残红落尽闻啼鴂。柳外渔歌三两阕。

舟如叶。一篙春水流斜日。

散发临风横短笛。钓徒归去沧江碧。烟际鸥鸶招不得。

情何极。夜凉露滴荷衣湿。
题陈氏隐圃佚老堂二十韵
李纲（宋代）

处世如大梦，悟者能有几。钟鸣漏已尽，耽著不知止。

贤哉颍川公，才老即谢事。悬车筑园池，归作隐君子。

大块方逸我，顺之聊复尔。燕居二十年，坐进端为此。

委形虽物化，妙湛本无死。我来恨不及，犹喜识其嗣。

鬓眉皓已霜，眸子炯如水。头著白纶巾，萧散真晋士。

传家有高风，何必拾青紫。衡门久不开，荒径为我洗。

相携步方塘，春渌涨清泚。修篁间苍松，新槐杂嘉卉。

断桥堆露箨，危架引烟蕊。荫庭桂团团，叠涧石齿齿。

萧森无俗姿，旷远含古意。慰我放逐情，翛然百忧弭。

缅怀前人风，安得九原起。相过不厌频，追随从此始。
南吕·架玉郎带感皇恩采茶歌
曾瑞（元代）

闺情
才郎远送秋江岸，斟别酒唱阳关，临歧无语空长叹，酒已阑，曲未残，人初散。月缺花残，枕剩衾寒，脸消香，眉蹙黛，髻松鬟。心长怀去后，信不寄平安。拆鸾凤，分莺燕，杳鱼雁。对遥山，倚阑干，当时无计锁雕鞍，去后思量悔应晚，别时容易见时五时。

闺中闻杜鹃
无情杜宇闲淘气，头直上耳根底，声声聒能人心碎。你怎知，我就里，愁无际？帘巾莫低垂，重门深闭。曲栏边，雕檐外，画楼西。把春酲唤起，将晓梦惊回。无明夜，闲聒噪，厮禁持。我几曾离这绣罗帏？没来由劝道我不如归。狂客江南正着迷，这声儿好去对俺那人啼。
竹
黄大受（宋代）

虚心怀月明，劲节挺玉立。
岂是外春风，春风无处入。
竹
李复（宋代）

园竹三年种，今春绿始稠。
未知能却暑，但爱不悲秋。
影补颓垣缺，枝多暮翼留。
近因开小径，时有客相投。
临顿为吴中偏胜之地陆鲁望居之不出郛郭旷若…奉题屋壁
皮日休（唐代）

一方萧洒地，之子独深居。绕屋亲栽竹，堆床手写书。

高风翔砌鸟，暴雨失池鱼。暗识归山计，村边买鹿车。

篱疏从绿槿，檐乱任黄茅。压酒移谿石，煎茶拾野巢。

静窗悬雨笠，闲壁挂烟匏。支遁今无骨，谁为世外交。

茧稀初上簇，醅尽未干床。尽日留蚕母，移时祭麹王。

趁泉浇竹急，候雨种莲忙。更葺园中景，应为顾辟疆。

静僻无人到，幽深每自知。鹤来添口数，琴到益家资。

坏堑生鱼沫，颓檐落燕儿。空将绿蕉叶，来往寄闲诗。

夏过无担石，日高开板扉。僧虽与筒簟，人不典蕉衣。

鹤静共眠觉，鹭驯同钓归。生公石上月，何夕约谭微。

经岁岸乌纱，读书三十车。水痕侵病竹，蛛网上衰花。

诗任传渔客，衣从递酒家。知君秋晚事，白帻刈胡麻。

寂历秋怀动，萧条夏思残。久贫空酒库，多病束鱼竿。

玄想凝鹤扇，清斋拂鹿冠。梦魂无俗事，夜夜到金坛。

闭门无一事，安稳卧凉天。砌下翘饥鹤，庭阴落病蝉。

倚杉闲把易，烧朮静论玄。赖有包山客，时时寄紫泉。

病起扶灵寿，翛然强到门。与杉除败叶，为石整危根。

薜蔓任遮壁，莲茎卧枕盆。明朝有忙事，召客斫桐孙。

缓颊称无利，低眉号不能。世情都太薄，俗意就中憎。

云态不知骤，鹤情非会徵。画臣谁奉诏，来此写姜肱。
六言简耘业
陈起（宋代）

露湿萤光愈炽，月斜蛩韵尤清。
微物得时若此，人生可不求名。
画堂春（茶词）
史浩（宋代）

小槽春酿香红。良辰飞盖相从。主人着意在金钟。茗碗作先容。

欲到醉乡深处，应须仗、两腋香风。献酬高兴渺无穷。归骑莫匆匆。
贺新郎（别鹤林）
葛长庚（宋代）

昔在神霄府。是上皇娇惜，便自酣歌醉舞。来此人间不知岁，仍是酒龙诗虎。做弄得、襟情如许。俯仰红尘几今古。算风灯、泡沫无凭处。即有这，烟霄路。

淮山浙岸潇湘浦。一寻思、柳亭枫驿，泪珠溅俎。此去何时又相会，离恨萦人如缕。更天也、愁人风雨。语燕啼莺莫相管，请各家、占取闲亭坞。人事尽，天上去。
和朱衡守约山韵
文天祥（宋代）

昔人一出正朋字，今我惭非行秘书。
人样相看愿元佑，诗章甚雅突黄初。
竞言汲戆犹须复，或谓颜愚亦可如。
把酒对花姑勿论，春行后长莫妨徐。
捣衣篇
林世璧（明代）

西风白昼已漫漫，玉露凄清玉漏残。
冰簟银床秋弄色，翠帏罗幕夜生寒。
年年秋夜何萧索，几度芙蓉楚江落。
闺阁佳人团扇悲，关山戍客征衣薄。
闺阁关山片月明，相思不尽捣衣情。
欲知此夕凄凉思，请听终宵断续声。
凄凉断续愁将暮，为卷珠帘散香雾。
翡翠楼边旅雁过，鸳鸯沼上流萤度。
流萤旅雁为谁飞，飞去飞来泪满衣。
敢惜河颜凋宝镜，还将清梦绕金微。
金微白雪三千里，宝镜空悬照秋水。
啼鸟飞花怨管弦，青苔绿藓生罗绮。
罗绮弦歌他自愁，春来秋去几时休。
盈盈巫峡悲云雨，皎皎星红见女牛。
星河巫峡伤心绝，天上人间有时别。
宝幄空浮苏合香，罗衣尚掩同心结。
此时憔悴令人嗟，摘尽秋霜木槿花。
捣得寒衣向西寄，不知何日到龙沙。
自咏
白居易（唐代）

须白面微红，醺醺半醉中。百年随手过，万事转头空。

卧疾瘦居士，行歌狂老翁。仍闻好事者，将我画屏风。
秋夜述怀 其一
戴奎（明代）

霜气横秋万木彫，月棂风牖夜萧萧。在家无限悲秋思，况尔别家千里遥。
次韵张汉卿梦庵十八咏 其十一 隐山岩
史浩（宋代）

夫君活国手，爱此隐仙字。行再出刀圭，可使民久视。
送湛师回罗浮花首山
李昴英（宋代）

翩然拂袖忽然囘，带得罗浮面目来。
乞食又还双足趼，坐禅岂是寸心灰。
故依花首从三靖，旋摘茶芽供一杯。
兰若苦空君不厌，可能为我扫苍苔。
探春令·闺房僧鞋菊 其一
黄之隽（清代）

绿窗休认，倚摩登，误西风行脚。料苇枯只履、还飘泊。

借绮户、花料著。紫英摘取妆台谑。道如来拈错。寸趺嫌踏莲华浊。

换小朵、清秋萼。
游仙四首
曹勋（宋代）

驾景络绝响，游目低阴虹。
灵光转修袂，羽节飘晨风。
抗手辞金转，偃盖东华宫。
高仙发空谣，逸响飞九重。
霞觞艳流日，叠舞歌玉童。
缘云上虚籁，笑语铿洪钟。
海水屡清浅，倏忽欣再逢。
不惜暂游诣，情款地初终。
欢余促归轸，摄辔翔斑龙。
投闲憩三素，保绩崇真功。
春日有所思
曹勋（宋代）

阳春被华旦，草木蒙恩私。
沉沉幽兰，不得同其施。
女萝托乔松，光彩纷葳蕤。
游尘薄雄风，光景低郁仪。
岩花落深涧，甘为井底泥。
升沉固难量，宁复论高卑。
佳人去已远，良遇安可期。
流年易凋落荣盛能几时。促席具樽酒，
不醉夫何为。
入定目音赞
释宗杲（宋代）

世间种种音声相，众以耳听非目睹。
唯此大士眼能目，瞑目谛目为佛事。
於眼境界无所取，耳鼻舌身意亦然。
善哉心洞十方空，六根互显如是义。
眼色耳声鼻嗅香，身触意思无差别。
当以此目如是目，取此为实成妄想。
若离妄想取实法，展转惑乱失本心。
本心既失随颠倒，不见大士妙色身。
无眼耳鼻舌身意，互显之义亦寂灭。
亦无大士妙色身，亦无种种音声相。
佛子能作如是目，永离世间生死苦。
句曲山朝真词二首 迎真
陆龟蒙（唐代）

九华磬荅寒泉急，十绝幡摇翠微湿。司命旌旌未下来，焚香抱简凝神立。

残星下照霓襟冷，缺月才分鹤轮影。空洞灵章发一声，春来万壑烟花醒。
杂言
司空图（唐代）

鸟飞飞，兔蹶蹶，朝来暮去驱时节。女娲只解补青天，不解煎胶黏日月。
再次韵
许及之（宋代）

急雨撒珠泣渊客，疾风捲荷波涛坼。须臾雨过即风休，但有水香浮月夕。

水到飞霞几断港，安得红云藏薮泽。儿曹问津本何有，茭葑蒙茸填淤碧。

划开天宇镜面平，荡漾渔舟自双只。老惭数溷烦击鲜，筠外栽莲供醉白。

客来意坐夜沈沈，境以客重声籍籍。清缨浊足随去取，水宽地窄易区画。

转庵夙昔董诗盟，同社歌呼剧欢伯。婆娑得句俄朗吟，欸乃答声非夐隔。

乃知神语天亦相，仍使菱歌夜犹摘。著身胜处即冰壶，混俗静中无火宅。

我虽爱吟无好句，其奈处閒聊自适。未能汗漫据龟蛤，何补官私响蛙蝈。

天籁自鸣忽闻蝉，众作俱喑推巨擘。恍思南塘香百里，拟汎具区帆一席。

更吟赏实起馋涎，细剥莲蓬珠贝获。不如藏六守筠斋，水落霜枯且投迹。
三代门。又吟
周昙（唐代）

千妖万态逞妍姿，破国亡家更是谁。

匡政必能除苟媚，去邪当断勿狐疑。
舟过三郡率值风雨呈同行沈氏昆仲
强至（宋代）

冥冥细雨湿高秋，花底歌前也合愁。
烟树几株疏雨岸，风帆一梦过三州。
生涯未解谋根固，官路那能免叶浮。
却羡邻船樽有酒，不妨弟劝与兄酬。
第六郭将求诗久未暇今以寄之
李之仪（宋代）

乌延一挥手，岁月如奔流。谁知头半白，重见须双虬。

面冷庞一铁，气雄吞九州。门庭外虽设，毫发终无留。

此时可见者，如君实难求。人固不易亲，而我独见酬。

半年话畴昔，论极非谬悠。但云置是事，可质为冥幽。

功名本何为，入手如上钩。我每壮其言，心肯屡回头。

别来已七月，怅望逾三秋。近闻复来此，只尺不相投。

元戎奉天讨，知与造化谋。化城两驰突，直控咽与喉。

乂斩万馀级，少快姑暂休。此锐且就养，彼生岂容偷。

君谓乃吾射，含笑缠臂鞲。今秋取天祁，明年入兴州。

遂复都护府，再见万里游。汾阳异世勋，子政如缀旒。

未或便相袭，且作仲升侯。
内机知府郎官再和示教清拔遒美手不能置用韵
程公许（宋代）

世味轻於玉斗撞，向来骄气为君降。
暂离约会春风早，催逐飞帆下楚江。
用韵简赵尉无牡丹
方岳（宋代）

乱山深处有谁来，诗砚荒寒一寸埃。
特未可知天下事，断无相负掌中杯。
人传梅隐近人幙，我但糟丘高筑台。
竹友松朋真耐久，可曾将口问花魁。
三月下旬药局书满
韩淲（宋代）

卖药居吴市，人犹识姓名。自惊无遁志，谁信有浮荣。

野迥林须密，泉深水更清。春帆送归棹，天地一身轻。
小重山
赵令（宋代）

楼上风和玉漏迟。秋千庭院静，百花飞。午窗才起暖金卮。匀面了，阑畔看春池。

何事苦颦眉。碧云春信断，尽来时。鸳鸯游戏镇相随。云雾敛，新月挂天西。
还家
刘攽（宋代）

草径茅庐不远城，归来松竹已秋声。鄙人倦客方招隐，弱女非秋亦慰情。

薄愿自甘随老圃，短才无用至名卿。闾里相见成幽熟，他日禽鱼尚不惊。
次韵子瞻谪居三适其三夜卧濯足
苏辙（宋代）

海民慢寒备，不畜衾与裯。
虽苦地气泄，亦无徒跣忧。
逐客久未安，集舍占鸺鶹。
念昔使胡中，车驰卒不留。
貂裘溯北风，十袭犹飕飕。
中涂履冰河，马倒身自投。
宛足费冯翼，千里烦帣韝。
十年事汤剂，风雨气辄浮。
南来足忧虑，此病何时瘳。
名身孰亲疏，慎勿求封侯。
寄在伯三首后一首并示逸
赵蕃（宋代）

君行日已远，我思日益长。
何物可谕此，山高水茫茫。
人生要有别，男儿志四方。
奈此老多感，况于朋友良。
秋夜闻雨
郑刚中（宋代）

海风吹屋乱疏更，花结灯昏背短檠。
暑避新凉和有渐，酒扶孤短未曾成。
满帘都作芭蕉响，四壁时兼络纬声。
晓起茅檐落馀滴，炉香痴从不妨清。
腊月望对月次答汝成
施渐（明代）

叶尽林皋影正圆，岁阑相对总凄然。
年年独卧衡门下，只是清辉照旧颜。
甲子秋八月偶思出游往往累日不能归或远至傍
陆游（宋代）

胡麻刈罢下荞初，引水家家灌晚蔬。
但有茅檐随处好，渊明可独爱吾庐？
初春鹫峰寺送吴非熊之楚
陈玄胤（明代）

蘼芜绿遍柳垂丝，黯澹东风乍别时。
兰若晓钟乡梦断，布帆春涨客程迟。
月明湘岸闻猿啸，花落黄陵共鸟悲。
犹恋同心与同调，酒尊诗卷隔天涯。
句
击虎臣（宋代）

彩旆西来横铁瓮，大江东围涌金山。
书草屋壁
蒲寿宬（宋代）

天地无终穷，万物乃刍狗。
勿夸杏为梁，何如甕作牖。
昔闻巢氏民，仁义亦奚有。
蠢蠢不识知，居居自醇厚。
今来丰屋士，文法困绳纽。
力竞蝜蝂虫，计生养狙叟。
谁家甲第巍入云，何人鹑衣不掩肘。
岂知鬼瞰因高明，安得春阳到穷蔀。
蜗庐能几何，蛮触胜亦负。
忆我柴桑翁，荒宅十馀亩。
草屋八九间，柴门五株柳。
野水滋粳{左米右余}，春畦足葱若是。
永日为琴书，停云念亲友。
仪秦枉饶舌，施龙漫多口。
白衣苍狗安可知，不夷不惠自可否。
寄吕汝州
孔平仲（宋代）

兀坐东斋读老庄，壮夫今已厌雕章。早吞灏气清无梦，夕倚薰炉暖有香。

日射澄波萦暮岛，山排红叶照秋霜。相思时玩囊中墨，土室寒居幸借光。
和赵库部元实景云篇
吕高（明代）

卿云郁郁覆中天，烂结绯文五色鲜。
光泛紫霄流凤盖，影垂金色照龙旃。
渐看捧日归仙掌，故欲从龙袅御筵。
此日仙郎挥藻赋，蓬莱亲献沐恩篇。
夜过王兆明
赵蕃（宋代）

门外春风吹倒人，过门宁惜滞车轮。
君能劝我杯中物，我亦挥君壁上尘。
性长老写师真请赞
释祖先（宋代）

顽无所知，说无照对。
弄假像真，遭人笑怪。
花擘临济黄檗，佛法未梦见在。
在在在，是处清风动天籁。
藜厅
余授（宋代）

神僧曾西征，目览江山异。深林植杖藜，他日成州治。
秦处士移家富春发樟亭怀寄
李郢（唐代）

潮落空江洲渚生，知君已上富春亭。尝闻郭邑山多秀，

更说官僚眼尽青。离别几宵魂耿耿，相思一座发星星。

仙翁白石高歌调，无复松斋半夜听。
步至湖上寓小舟还舍
陆游（宋代）

凄凉怀古地，惨澹暮秋天。
红树秦驰道，青山禹庙壖。
湖风飘断角，墟日起孤烟。
老恨功名晚，无人共著鞭！
荅王卿送别
韦应物（唐代）

去马嘶春草，归人立夕阳。元知数日别，要使两情伤。
曾公岩和曾子宣安抚
彭次云（宋代）

目击烟霞昼卷舒，披榛敲石得蓬壶。洞天日月千年久，人世尘蓬一点无。

灵药难寻云缥缈，落花不见水萦纡。使君凤阁翱翔近，谩与东山作画图。
登柏山白水湖山舍四首 其四
张子翼（明代）

谁是子真谷，瑶林一亩窝。禅关看昼永，胜会得春多。

喜和阳春曲，时闻水调歌。眼穷今古阔，烟雨几番蓑。
年逾古希须发并白惟眉玄如初
艾性夫（元代）

种种闲愁先上眉，愁应白早不应迟。
定知白了愁谁管，直到无愁是白时。
次韵彦达雨霁
张纲（宋代）

坐看飞雨激风雷，忽变晴空万里开。残暑暗随檐溜去，新凉频逐树声来。

朱弦奏罢空三叹，白酒篘残尚一杯。病懒怕催诗债急，彊吟狂斐不知裁。
题余忠宣公请援兵书卷后
甘瑾（明代）

大将分符自朔庭，出师江汉肃南征。
贺兰不救睢阳厄，无忌难收邺下兵。
唇齿百年谁复恤，简书千里漫多情。
西风一剑英雄泪，已逐寒江日夜声。
题画赠蔡比部子木
欧大任（明代）

远目凝椒浦，扁舟下桂潭。青天鸿雁起，秋色满江南。
小重山 其一 寒食
梁清标（清代）

春水溶溶寒食天。王孙芳草绿、上风鸢。深闺帘暮玉钩闲。

人何上，一半傍秋千。

堤外打榆钱。酒旗频驻马、杏花烟。莺声啭出画楼前。

牢记取，年少有金丸。
赋得边城雪送行人胡敬使灵武
王偁（明代）

万里敦煌道，三春雪未晴。
送君走马去，遥似踏花行。
度迹迷沙远，临关讶月明。
故乡飞雁绝，相送若为情。
颂十玄谈
释印肃（宋代）

还还，不消下水及登山。
左右逢源名实相，从斯周匝卧云闲。
念奴娇 用前韵自题六十一岁小像二首 其二
樊增祥（清代）

此翁六一，是追陪洛下，耆英时节。少与浮荣多与健，马上飞腾节怯。

如意天花，官袍芳草，全与人殊别。樊南遗事，西都士女能说。

应笑老去韦郎，玉箫安在，长忆人如月。本领何关歌曲事，宛转渭城三叠。

一范临关，百坡照颍，朝士都心折。清朝看镜，一痕霜在吴发。
感秋六首 其五
项炯（元代）

云雨手翻覆，越盟久已寒。尺布与斗粟，意态尤可怜。

狂奴豹隐雾，故人龙在天。鹤书访羊裘，贱贵何足言。
补作孙志高宅端午宴集诗
王立道（明代）

内殿初分角黍盘，更开芳宴婪馀欢。已知仙侣招寻惯，况复将馀礼数宽。

荆楚岁时千古恨，长安风土几人看。自怜此日犹乖阻，独向尘途歌考槃。
次韵章传道喜雨（祷常山而得。）
苏轼（宋代）

去年夏旱秋不雨，海畔居民饮咸苦。
今年春暖欲生蝝，地上咸咸多于土。
预忧一旦开两翅，口吻如风那肯吐。
前时渡江入吴越，布阵横空如项羽。
（去岁钱塘见飞蝗自西北来，极可畏。
）农夫拱手但垂泣，人力区区固难御。
扑缘发尾困牛马，啖啮衣服穿房户。
坐观不救亦何心，秉畀炎火传自古。
荷锄散掘谁敢后，得米济饥还小补。
常山山神信英烈，捴驾雷公诃电母。
应怜郡守老且愚，欲把疮痍手摩抚。
山中归时风色变。
中路已觉商羊舞。
夜窗骚骚闹松竹，朝畦泫泫流膏乳。
従来蝗旱必相资，此事吾闻老农语。
庶将积润扫遗孽，收拾丰岁还明主。
县前已窖八千斛，（今春及今，得蝗子八千余斛。
）率以一升完一亩。
更看蚕妇过初眠，（蚕一眠，则蝗不复生矣。
）未用贺客来旁午。
先生笔力吾所畏，蹙踏鲍谢跨徐庚。
偶然谈笑得佳篇，便恐流传成乐府。
陋邦一雨何足道，吾君盛德九州普。
中和乐职几时作，试向诸生选何武。
颂古一百则 其七十一
释正觉（宋代）

作贼心，过人胆，历历纵横对机感。保福云门也垂鼻欺唇，翠岩长庆也脩眉映眼。

杜禅和，有何限，刚道意句一齐刬。埋没自己也饮气吞声，带累先宗也面墙檐版。
次韵林芳叔
陈著（宋代）

今春第一雨，飒飒打窗纱。莫怪妨镫节，惟忧酿雪花。

报晴俄喜鹊，吠早底嫌蛙。不自知年耄，随人乐岁华。
答蜀公奉酬 其一
彭汝砺（宋代）

叠石栽花作小园，庭柯顾盼足怡颜。尽捐势利随流水，多占声名似泰山。

细雨凫雏浮水际，微风燕子语梁间。竹冠筇杖篮舆好，认得公从湖上还。
次佛印韵 其二
彭汝砺（宋代）

明明佛日在颠崖，何事山岚不肯开。诸处即无甜水草，莫牵牛下雪山来。
太傅相公以庭梅二篇许舍弟同赋再迂藻思…庶申感谢
徐铉（宋代）

旧眷终无替，流光自足悲。攀条感花萼，和曲许埙篪。

前会成春梦，何人更己知。缘情聊借喻，争敢道言诗。
宝月偶值报慈坐中走笔
释德洪（宋代）

十年尘土中，厥状浸成俗。坐令眠云衣，化作征人服。

此行欲买舟，寻我旧山谷。识君御水傍，笑齿璨明玉。

肃静鹙子仪，脩拔孝基目。殷勤抚道义，祖道欲倾覆。

赖子今妙年，真风跬可续。闻之厚自愧，所趣在幽独。

君言如不欺，是亦含生福。须臾读君诗，气韵丽可掬。

心胸何玲珑，多能吾所伏。春流日夜急，归心难管束。

良会故已述，妙谈何日复。吴山嘉有馀，为君置茅屋。

头白早归来，暮云无使瞩。
荇桥三首 其一
弘历（清代）

初生春水漾兰桡，片刻溯游达荇桥。万顷昆明堤那畔，岳阳记语印今朝。
上阳春（柳）
蔡伸（宋代）

好在章台杨柳。不禁春瘦。淡烟微雨面尘丝，锁一点、眉头皱。

忆微灞陵别后。青青依旧。万丝千缕太多情，忍攀折、行人手。
席上别诸公
晁说之（宋代）

西城别袂望东城，勇发征车却怯行。
朋肯声前金阙恨，胡卢歌里玉关情。
莺啼有意因风断，山影无垠为月横。
人世分携吾可那，千锺不醉在天明。
次韵戴成叔
陈著（宋代）

雪溪后人贤，门户郁相扶。
牙签三万轴，研究勤三余。
天命未可期，毋嗟失东隅。
但问道在己，穷达何关儒。
野客清欢三首 其一
叶颙（元代）

神清肌骨爽，虑淡梦魂安。夜月横吟榻，秋风理钓竿。

醉来长袖舞，兴动短琴弹。对客频呼酒，忘情各尽欢。
句
赵概（宋代）

滁水西偏郡，丰山北际楼。
【南吕】一枝花　离闷
贯云石（元代）

柳垂翡翠条，花落胭脂瓣。绿窗绒缕淡，粉脸泪珠弹，洒竹成斑。宝钏松冰
腕，蛾眉淡远山。常言道好事多悭，陡恁的千难万难。
【梁州】卜龟卦铜腥玉笋，盼鸿书目断云山。别离情绪谁曾惯！这些时银筝
懒按，锦瑟慵弹，玉箫倦品，宝鉴羞观。病恹恹瘦损容颜，闷昏昏多少愁烦。
花钿坠懒贴香腮，衫袖湿镇淹泪眼，玉簪斜倦整云鬟。近间，坐间。用工夫
修下封鸳鸯缄，无处倩鱼雁。有万种凄凉不可堪，何日回还？
【骂玉郎】杨花满院东风散，恰才这微雨过燕莺闲，罗帏寂寞空长叹。春色
昏，情意懒，芳心惮。
【感皇恩】呀！则我这春意阑珊，莺老花残。一帘风，三月雨，五更寒。闪
的我鸾孤凤单，枕剩衾寒。梨花院，采茶歌，凭阑干。
【采茶歌】望长安，盼雕鞍，夕阳花草树遮山。叠翠堆岚凝望眼，则我这薄
情何处走云山？
【尾声】半帘红日愁天晚，一盏孤灯照夜阑，全不似当时旧风范。绣床又倦
攀，梳妆又意懒，瘦怯怯裙腰儿旋旋的趱。
南山行为梅林司马赋四首 其四
茅坤（明代）

金鞭勿复挥，古来事如此。仲连破聊城，辞爵归田里。

子房定汉室，言从赤松子。何如酌金罍，酒酣犹热耳。
南歌子·篘熟双投美
刘辰翁（宋代）

篘熟双投美，香飘一缕丝。霜前雁到蟹螯持。自试小窗醉墨、作新诗。
八咏诗 解佩去朝市
沈约（南北朝）

去朝市。
朝市深归暮。
辞北缨而南徂。
浮东川而西顾。
逢天地之降祥。
值日月之重光。
当伊仁之菲薄。
非余情之信芳。
充待诏于金马。
奉高宴于柏梁。
观鬬兽于虎圈。
望窈窕于披香。
游西园兮登铜雀。
攀青琐兮眺重阳。
讲金华兮议宣室。
昼武帷兮夕文昌。
佩甘泉兮履五柞。
簪枍栺兮绂承光。
托后车兮侍华幄。
游渤海兮泛清漳。
天道有盈缺。
寒暑递炎凉。
一朝卖玉碗。
眷眷惜余香。
曲池无复处。
桂枝亦销亡。
清庙徒肃肃。
西陵久茫茫。
薄暮余多幸。
嘉运重来昌。
忝稽郡之南尉。
典千里之光贵。
别北芒于浊河。
恋横桥于清渭。
望前轩之早桐。
对南阶之初卉。
非余情之屡伤。
寄兹焉兮能慰。
眷昔日兮怀哉。
日将暮兮归去来。
赠陈虞卿
张伯玉（宋代）

东吴王孙归挂冠，玉丝红鱠满雕盘。
狂吟但觉日月久，醉舞不如天地宽。
小圃移花山客瘦，夜窗捣乐橘童寒。
新书近日成多少，且告先生旋借看。
呈罗叔异三首
曾丰（宋代）

崆峒不合识东坡，骄气百年犹未磨。
今放晴烟弄寒影，安知非喜子相过。
句
赵伯光（宋代）

谁云岭外皆炎热，此是西南第一州。
好事近
石孝友（宋代）

幸自得人情，只是有些脾鳖。引杀俺时直甚，损我儿阴德。

情知守定没干休。干休冤俺急。今夜这回除是，有翅儿飞得。
西风
释文珦（宋代）

西风似识野夫心，吹叶填门日渐深。
童子切须休扫著，要他朝夕助秋吟。
偈颂一百六十首
释宗杲（宋代）

毗蓝园里不曾生，双林树下何曾灭。
不生不灭见瞿昙，眼中又是重添屑。
花心动·春入南塘
蒋捷（宋代）

春入南塘，粉梅花、盈盈倚风微笑。虹晕贯帘，星球攒巷，遍地宝光交照。涌金门外楼台影，参差浸、西湖波渺。暮天远，芙蓉万朵，是谁移到。鬒鬓双仙未老。陪玳席佳宾，暖香云绕。翠簨叩冰，银管嘘霜，瑞露满锺频釂。醉归深院重歌舞，雕盘转、珍珠红小。凤洲柳，丝丝淡烟弄晓。
城坏复修又赋
刘克庄（宋代）

补罅扶倾手段新，举头千丈又嶙峋。
主谋何止堪户祝，妄议真当抵鬼薪。
见说传更增逻卒，已闻犯夜少奸民。
小偷不办公输械，遥望须惊彼有人。
送钟员外（赋月）
萧彧（唐代）

丽汉金波满，当筵玉斝倾。因思频聚散，几复换亏盈。

光彻离襟冷，声符别管清。那堪还目此，两地倚楼情。
赠李商隐
喻凫（唐代）

羽翼恣抟扶，山河使笔驱。月疏吟夜桂，龙失咏春珠。

草细盘金勒，花繁倒玉壶。徒嗟好章句，无力致前途。
题严子陵钓台
王义山（宋代）

吹起炎刘已冷灰，先生功不上云台。
当初同学还何事，毕竟曾经讲较来。
编脩陈果之话别
吴实（明代）

火云六月腾赤霄，人间大地皆炎歊。连峰飞鸟不容越，君行别炎如旋飙。

知君久作家林别，堂上双亲鬓成雪。九重诏许暂承欢，千里驰驱不知热。

炎家桑梓旧连阴，夙昔交情最独深。十载同吟泮池水，有时共醉东溪林。

青霄高步君先着，愧炎年来尚萧索。离别长怀夜月吟，故情不道秋云薄。

君自长才意气豪，桂林先得一枝高。玉堂天上魁黄甲，金马门中赐锦袍。

伊予蹇劣知何用，也学云霄逐鹓凤。积水长天恨远心，青山故国悬空梦。

玉堂相见即成欢，却念人生会合难。更无儿女分离态，但作家林醉里看。
颂古六首 其二
释惟照（宋代）

一口吸尽西江水，鹧鸪啼在深花里。自有知音笑点头，其来不入聋人耳。
交割州事致语口号
陈造（宋代）

一时律吕韵金丝，用播中和乐职诗。
所喜玳筵重启日，还当璧月再圆时。
伊凉聒夜铿千杖，兰蕙回春艳十眉。
明日酒醒还得句，东游夸与大堤儿。
夏景 清风松下来
刘辰翁（宋代）

狭世清风少，清风不受催。惟应松下有，肯向坐间来。

襟袖元如水，山林自少埃。遂惊弘景宅，不是楚王台。

柳巷无人扫，柴门尽日开。是谁前喝道，空遣鹤飞回。
病减逢春，期白二十二、辛大不至十韵
元稹（唐代）

病与穷阴退，春从血气生。寒肤渐舒展，阳脉乍虚盈。

就日临阶坐，扶床履地行。问人知面瘦，祝鸟愿身轻。

风暖牵诗兴，时新变卖声。饥馋看药忌，闲闷点书名。

旧雪依深竹，微和动早萌。推迁悲往事，疏数辨交情。

琴待嵇中散，杯思阮步兵。世间除却病，何者不营营。
十二辰诗赠昆山支逸人
冯勖（清代）

小儿砾鼠称老吏，贱士食牛成国器。虎头书生亦不羁，浪把兔国轻掷地。

支公种松鳞作龙，冥心浑忘蛇与风。马鞍山前钓秋水，无人知是羊裘翁。

眼见猕猴画麟阁，又闻群鸡戏孤鹤。蝇营狗苟一笑中，廿年稳卧野猪峰。
倦客
孙嵩（宋代）

倦客江湖返，书生畎亩思。
古来惟即墨，世上几仇池。
八表烟霾隔，三春草木衰。
交游消息断，存没杳难知。
为杨简斋题空蒙图
马臻（元代）

西湖天下奇，回薄太古色。春风散花柳，元气荡空碧。

淡然存天散，岂为歌舞惑。我家本住湖水边，笔床茶灶依渔船。

振衣一别五千里，为君展卷心茫然。欲问吾庐在何处？但见老木浮寒烟。

吾庐不可寻，山川不可越。人生行止会有时，长啸阶前望明月。
补窗
方拱乾（明代）

纸窗如破衲，丛添针线迹。纤纤鱼鳞光，朝曦逗微隙。

夜来朔风狂，洞然半分剨。寒威透旃裘，况乃敝衣帻。

看囊久无钱，纸价贵逾昔。求全势所难，补罅情转适。

平生鄙弥缝，于兹悟损益。渐暄飙亦温，安稳蓬蒿宅。

旧研释冰痕，昼长聊点《易》。微云影太空，不碍虚生白。
浪淘沙·摇曳万丝风
赵师侠（宋代）

摇曳万丝风。轻染烟浓。鹅黄初褪绿茸茸。雨洗云娇春向晚，雪褪空濛。车马灞桥中。别绪匆匆。只知攀折怨西东。不道晓风残月岸，离恨无穷。
送刘都阃景昌西征
倪岳（明代）

桓桓罴虎群，见此刘将军。敢战众莫敌，勇力时所闻。

从征二十载，巍然树高勋。腰间千金剑，手中七星文。

摩挲冰雪寒，挥攉曰月昏。携之向西极，愿言静妖氛。

远涉青海波，近蹑玉关云。壮游方在兹，破敌何足云。
李氏池上
贺铸（宋代）

湖外西风吹雨丝，半随杨柳拂涟漪。
女郎偷折藕花去，沙上鸳鸯睡不知。
立春日
孔武仲（宋代）

开岁春寒便有花，官闲只饮酒如霞。
殿门促贺新幡胜，书馆年来事事嘉。
枕上
陆游（宋代）

钟鼎初何有，山林亦足雄。
行思绝大幕，归但醉新丰。
雁过荒寒外，灯残寂寞中。
苍颜无镜对，那觉是衰翁。
岣嵝山房
沈守正（明代）

求仙胜事巳尘埃，卜筑岿然驾壑开。绝涧翠深惊鹿起，虚廊云满误禽来。

塳间似识丹砂气，林外时招白足陪。泉响松声长在耳，信非丝竹自悠哉。
留秀野刘丈二首 其一
朱熹（宋代）

好雨当春过一犁，我公远忆故园西。孤篷稳转清滩急，十里行穿绿树齐。

路熟已欣经雾市，身轻未怕蹑云梯。诸孙剩欲留公住，细和新诗丐指迷。
立秋荷花满池时江水泛溢
欧大任（明代）

凉风袅袅水浪浪，镜里花开照草堂。槛引三千黄蛱蝶，池临七十紫鸳鸯。

越人湖月秋看剑，楚客湘烟晚作裳。吹得参差遥骋望，涉江犹欲寄明珰。
送张无梦归天台
曹谷（宋代）

几载仙山下，无机世莫分。
因为天市客，方识帝乡云。
炼气壶中见，还元海内闻。
名高赤城洞，歌赐紫皇君。
步逐飚轮健，香随斗极焚。
何当挹蓬阆，鸾鹤自成群。
寒夜怀郑泽民
郑会（宋代）

布袍寒旋整，图事少曾谐。
挈屋来游浙，修弓欲渡淮。
家贫这遣妹，母老苦为怀。
深夜青灯坐，思君命亦乖。
陈寺丞挽诗
魏了翁（宋代）

圣主搜贤诏，愚臣荐士书。
高冈看治凤，灵治蛰潜鱼。
时数自信{左言右出}，帝心谁戚疏。
臧仓徒扰扰，穷达不关渠。
题淘金驿
朱綝（明代）

淘金驿前春色多，红桃绿柳映清波。江南独客悲时序，柰此东风淡荡何。
程泰之尚书龙学挽词二首
杨万里（宋代）

公弭江西节，侬横南浦舟。
相逢便金石，一别几春秋。
问讯频黄耳，归休各白头。
丰碑那忍读，未读涕先流。
夜坐油尽戏作
陆游（宋代）

金樽画烛少年豪，白首孤灯不厌劳。
夜漏虽深书未竟，半缸谁与续残膏？
题吴桐云同年出山海关图 其一
李鸿裔（清代）

一笑囊书出汉关，医闾北镇海东环。雄边鼓吹腾三辅，奇句弓衣绣百蛮。

夜雪毡庐玄菟郡，夕阳驼背老鸦山。时危地险思周历，仗剑输君独往还。
赠鹭门林烈宇，次徐闇公韵 其二
卢若腾（明代）

际兹衰且乱，爱尔隐而贤；藜杖收佳句，棠巢饮小年。

君公形影近，韩伯姓名传；但得栖真意，市廛亦旷然。
仲冬晦日仁常送迎春花至即邀共赏
范景文（明代）

夕照流窗映薄纱，披风竹影妙欹斜。当寒故暖将为雪，未腊迎春早放花。

雅节和谭敲响玉，清供佐酒剪芹芽。坐拈宗案重重扫，耳用闻香鼻味茶。
府西亭纳凉归
白居易（唐代）

避暑府西亭，晚归有闲思。夏浅蝉未多，绿槐阴满地。

带宽衫解领，马稳人拢辔。面上有凉风，眼前无俗事。

路经府门过，落日照官次。牵联缧绁囚，奔走尘埃吏。

低眉悄不语，谁复知兹意。忆得五年前，晚衙时气味。
辰州
陶弼（宋代）

东海旧场屋，南江新塞垣。玺书行绝域，铜柱入中原。

草暖闻鸣鹿，江清对饮猿。何时一樽酒，重上谢公轩。
练波曲
徐照（宋代）

素练平铺吹不起，夜来垂下天孙机。
愁看百尺千尺长，不作游子寒时衣。
送僧归北岩寺
黄滔（唐代）

北岩泉石清，本自高僧住。新松五十年，藤萝成古树。

题诗昔佳士，清风二林喻。上智失扣关，多被浮名误。

莲扃压月涧，空美黄金布。江翻岛屿沈，木落楼台露。

伊余东还际，每起烟霞慕。旋为俭府招，未得穷野步。

西轩白云阁，师辞洞庭寓。越城今送归，心到焚香处。
舟行即事二首 其一
程俱（宋代）

日出千山兰蕙香，清溪一曲转沧浪。扁舟卧看张云锦，不为春归有底忙。
春旱忽两五绝
刘克庄（宋代）

鲑菜馌耕者，鸡豚赛社公。
不闻车轧轧，但见鼓冬冬。
至西峰兰若受田妇馈
韦应物（唐代）

攀崖复缘涧，遂造幽人居。鸟鸣泉谷暖，土起萌甲舒。

聊登石楼憩，下玩潭中鱼。田妇有嘉献，泼撒新岁馀。

常怪投钱饮，事与贤达疏。今我何为答，鳏寡欲焉如。
暮春江上看白发
蓝智（明代）

啼鹃江上落花初，倦客春深白发疏。每叹乘桴怀凤鸟，独惭把发掣鲸鱼。

孤舟风雨三更梦，一羽云霄万里书。何日山阴寻贺老，清溪归觅旧田庐。
留题江亭
释绍嵩（宋代）

晚凉闲步向江亭，山色偏於晚有情。
采索平时墙婉娩，飞花满有句纵横。
五峰遥拱千岩秀，四水萦纡十里程。
鹊噪鸦啼俱喜色，望中浑恐是蓬瀛。
出典宣城三首
李含章（宋代）

芦花未白蓼初红，绿水澄蓝是处通。
景色不须今日别，烟光仍与昔时同。
马嘶晓月思闲厩，帆挂秋光足便风。
寄语路人休借问，锦衣归去一衰翁。
转调踏莎行（路宜人生日）
赵彦端（宋代）

宿雨才收，余寒尚力。牡丹将绽也、近寒食。人间好景，算仙家也惜。因循尽扫断、蓬莱迹。

旧日天涯，如今咫尺。一月五番价、共欢集。些儿寿酒，且莫留半滴。一百二十个、好生日。
答刘泾书 其二
米芾（宋代）

巨舰横江稳不摇，顺浮溟涨午时潮。江南晴色山无翳，乞与閒人取次描。
送方士六首 其一
何瑭（明代）

先生覃怀来，复向覃怀去。怅望难久留，离魂杳烟树。
登一鉴亭有怀亡弟老成下世
李吕（宋代）

半年懒向此经行，上巳重来雨乍晴。
三径就荒春草合，一亭依乍暮山横。
怅怀丘壑空陈迹，极目园林不胜情。
老境何堪风断雁，倚栏挥泪咽溪声。
次闺秀陈坤维手题元人百家诗韵
汪适孙（清代）

寒女生涯事可知，残篇临弃更题诗。一般蠹粉飘花感，略抵离鸾别鹄悲。

乞米何心留券帖，卖珠有恨到书痴。赢将墨沈流余麝，复此熏香展卷时。
偶赋
姜特立（宋代）

勇退知几自古难，人情宦路险於山。
劝君休唱眉间曲，放我山中自在閒。
石榴
苏轼（宋代）

风流意不尽，独自送残芳。
色作裙腰染，名随酒盏狂。
牡丹开已数日方盛丽未艾也成二绝
钱时（宋代）

晚春庭院牡丹香，谁道花开恨不长。
寒食到今几十日，依然夭艳压群芳。
春日田园杂兴
桑柘区（宋代）

粟爵瓜官懒观觎，生涯云水与烟腴。
晚风一笛麦秧陇，春雨半钥桑橱区。
可是樊迟宜请学，肯教陶亮叹将芜。
斜阳芳草联情处，更把新诗吊石湖。
上习庵陈先生
赵孟坚（宋代）

厥闻忠孝者，所出同一源。
子於所亲孝，移忠理必然。
亲贤亦子所，忠节贵两全。
杀身能成仁，扬名斯永延。
是亦孝所在，岂但知色难。
嘻其叔世风，本末嗟倒悬。
若曰能养耳，食美衣华鲜。
苟求胡弗至，侧媚谄笑肩。
彼其良自多，喟叹达者观。
向来鸥阳公，拓落夷陵年。
夫人告之公，淡泊吾所安。
慎毋为险变，守节当弥坚。
卓哉名母所，经历伊谁传。
恭惟奉常君，矢心直似弦。
立朝几抗论，凛凛高回天。
力甦愦愦徒，若障狂澜川。
人知君守固，当识君母贤。
想其勉劢时，淳勤诲膝边。
怡愉一领解，心注靡变迁。
千而高为天，下而沉为渊。
但知慈所在，此外浮云焉。
兹来从吏隐，斲屋新数椽。
曲槛花葳蕤，虚窗月婵娟。
雅意寓一赋，懦立贪以廉。
我诵顺亲记，有泪如迸泉。
我贫母亦老，苒苒发已宣。
家徒空四壁，箪笥笑且便。
惟虞官箴旷，勿民温饱牵。
泽深百川赴，火明斯聚蝉。
投君以臭味，君子毋弃捐。
人日立春极寒
陈杰（宋代）

彩鞭点雨斧如雷，头上顽云打不开。
冬序方随人日尽，春愁却不土牛来。
几多漕运留冰解，何限耕桑要暖回。
惟有上林花自早，天公羯鼓更频催。
丙子兵祸台温为烈宁海虽经焚掠然耕者不废丁
舒岳祥（宋代）

事过清眠足，心宽缓步宜。
古人无限事，烟蹙几修眉。
横山
华镇（宋代）

户外片山横，长蛇势缭绕。林疏无鸷兽，海近多鸥鸟。

云气弄晴阴，烟光媚昏晓。坐中见樵采，隐隐下林杪。
拟古十九首 其十五 生年不满百
姚光虞（明代）

人生七十稀，而况年至百。所贵能达生，徒忧亦何益。

诞者求神仙，愚者爱金帛。不如且置酒，长筵日招客。

百年如隙驹，岁月良可惜。
灵泉寺
孙觌（宋代）

窗户遥开紫翠间，小桥独立听潺潺。意谐独有清风共，兴尽聊随落照还。

但见虚童蒙白帢，且无泷吏发骍颜。风花雨叶元无定，何必区区恋故山。
倚楼
陆游（宋代）

楼上凭阑小立时，淡烟漠漠雨丝丝。
年光日日有佳处，不解春寒偏入诗。
阙下口号呈柳仪曹
刘禹锡（唐代）

彩仗神旗猎晓风，鸡人一唱鼓蓬蓬。

铜壶漏水何时歇，如此相催即老翁。
横塘
陆游（宋代）

横塘南北埭西东，拄杖飘然乐未穷。
农事渐兴人满野，霜寒初重雁横空。
参差楼阁高城上，寂历村墟细雨中。
新买一蓑苔样绿，此生端欲伴渔翁。
钱尹权宰
赵必象（宋代）

半年笔底种甘棠，棠未成阴又趣装。
明月扁舟琴鹤共，西风一剑斗先半。
人生易散情如海，事会无穷鬓未霜。
莫把屠龙斩蛟手，便携短棹钓沧浪。
答曾清甫
张埴（宋代）

看花都是梦，听雨甚於秋。
白石年年烂，黄金日日愁。
有余刍一束，不足橘千头。
我醉如眠尔，何须百尺楼。
次韵韩毅伯病瘧
王炎（宋代）

胸襟玉气吐长虹，扶老犹须药物功。
示病维摩非实相，戏人瘧物助文穷。
笔头排闷诗千首，瓮面消愁酒一中。
无闷无愁始安乐，此身何日不春风。
翠云寺
赵崇嶓（宋代）

杖屦入云端，天空眼力宽。
地因山气湿，窗带瀑声寒。
隐几俗氛远，捲帘僧梦残。
相逢隐沦者，妙语亦翻澜。
奉谢司封使君晏公临顾园居 其二
朱长文（宋代）

未入柴扉即下车，茅斋挥麈缓论书。不知铜虎威权重，岂责荷衣礼貌疏。

此日狂歌希鲁望，昔年能赋拟相如。箧中残藁如传后，虽枉朱轓亦不虚。
清风十韵
晃逈（宋代）

仙御来相慰，解颜良会稀。
病蠲宜养素，趣远欲忘机。
惩躁能无渐，延龄或可祈。
影摇珠箔细，声泛钿筝微。
委恨余班扇，流欢入楚衣。
陶潜知梦稳，韩寿畏香飞。
气爽苍龙阙，凉生日虎闱。
健资鸡距笔，偷撼兽钚扉。
松下琴心逸，江东鱠缕把。
宿怀真隐处，终约与同归。
满江红
李道纯（元代）

道本无言，要学者、潜通默识。若万虑俱捐，虚灵湛寂。

动处调停水中火，定中究竟波罗密。问玄关、一窍在何宫，中间觅。

不是心，不是物。不是仙，不是佛。只这些端的，鲜人知得。

迷者到头空苦志，悟来不费些儿力。看无中、生有产灵胎，阳神出。
邹侍郎挽词二首
程俱（宋代）

蛮貊人无间，乡闾行益尊。芝兰有馀化，桃李竟无言。

远日来千两，他年叹九原。死生如可作，安用百身存。
金陵春日有怀孟有涯兼忆亡友大复何子
边贡（明代）

往在东山赋索居，朅来南国转愁予。风前玉树时难见，袖里瑶华日渐疏。

京洛旧传东野句，茂陵新出长卿书。交游意气关生死，伐木歌残恨有馀。
发淮安
杨士奇（明代）

岸蓼疏红水荇青，茨菰花白小如萍。
双鬟短袖惭人见，背立船头自采菱。
过诸葛武侯庙
何乔新（明代）

石棺山霭霭，沔水波溶溶。中有武侯庙，栋杗亦崇崇。

念昔炎祚武，诸藩务争雄。吉利据全魏，仲谋擅江东。

斯人伊吕俦，长啸草庐中。英英高皇胄，志欲芟群凶。

徘徊襄汉间，孰与同其功。一闻卧龙名，三顾礼益恭。

从容决大计，鱼水欣相逢。首结孙氏好，再摧曹氏锋。

益梁既归命，滇巂亦乘风。遂令寰宇内，重视炎光红。

天意苦难谌，大星陨长空。超然谢氛浊，归觐永安宫。

历观百世下，孰能蹈其纵。有谡孰肯戮，有正孰能容。

公道未必布，忠益未必从。九原不可作，孰为人中龙。

庙貌在兹邑，声光赫无穷。嗟予生已晚，仰止常忡忡。

朗诵出师表，慨然泪沾胸。
途中忆家园蔷薇
冯梦祯（明代）

中园花欲繁，兰闺妆且靓。
霞柯烂翠屏，鲜姿馥幽径。
不见素手摘，弥想纤躯映。
年华忽已零，戚戚情靡定。
次韵仲退赋牡丹韵诗中有欲将倾国色故恼在家
徐瑞（宋代）

雨馀春意足，睡起晓光悬。
众卉自开落，吾心无丑妍。
扫空方是道，下语已非禅。
隐几翛然久，疏林起淡烟。
入涌泉道中 其六
程师孟（宋代）

舟行如叶泛长川，解水吴儿力可全。风急辄先千浪破，岸攲能可一䉡牵。

湖沈日影山头画，云漏天光雨足悬。试向中流东北望，城南宝塔在门前。
潍县八景 其三 西山晴雪
张起岩（元代）

晓云冬雪冻风残，一带西山尽可观。楼上凭栏凝望处，潺湲高列玉屏寒。
晦日宴高氏林亭
郎馀令（唐代）

三春休晦节，九谷泛年华。半晴馀细雨，全晚澹残霞。

尊开疏竹叶，管应落梅花。兴阑相顾起，流水送香车。
病中杂兴
高登（宋代）

九死穷荒一病翁，晓来犹怯北窗风。
谁知葵藿倾心切，待到日轮升太空。
题枕流轩诗四首 其四
张扩（宋代）

诗老诗如冰雪味，后来和者得分甘。从今客耳亦清净，只合高吟当剧谈。
诗三百三首 其二十三
寒山（唐代）

妾在邯郸住，歌声亦抑扬。赖我安居处，此曲旧来长。

既醉莫言归，留连日未央。儿家寝宿处，绣被满银床。
寿杜侍御
李材（元代）

黄阁老臣踵夔皋，法冠苍佩陪霓旄。八龙委蛇卷春水，一鹗抟控明秋毫。

华勋玉册耀天府，雄章银笔翻云涛。举觞献寿碧桃晚，南极正与文星高。
复斋偶题
朱熹（宋代）

出入无时是此心，岂知鸡犬易追寻。请看屏上初爻旨，便识名斋用意深。
朝中措（和自昭韵）
吴潜（宋代）

春空一鸟落云干，只遣客心酸。芍药牡丹时候，午窗轻暖轻寒。

流光冉冉，清尊易倒，青镜难看。谩道华堂深院，谁怜凤只鹓单。
晚春即事 其一
汪由敦（清代）

廿四番风送好春，赏心多负物华新。山桃林杏匆匆过，剩与丁香作主人。
石芥
梁安世（唐代）

撷根山石贮瓶罂，柱后缄题见者赪。风味莫嫌无酝藉，杯柈亦解作聪明。

愿言则嚏传心事，搔首踌蹰散宿酲。最是徂徕明道地，至今奸胆亦魂惊。
记梦
陆游（宋代）

梦泛扁舟禹庙前，中流拂面风泠然。
楼台缥缈知几叠，云物点缀多余妍。
莲房芡觜采无主，渔歌菱唱声满川。
梦中了了知是梦，却恐燕语来惊眠。
弄桡顾谓共载客，乖离不记经几年。
即今相逢两幻质，转盼变灭如飞烟。
斯言未竟客大笑，人生寓世岂独坚。
元章嘉叟君所见，一别丹旐俱翩翩。
君知梦觉本无异，勿为画饼流馋涎。
我惭俯首梦亦断，尚觉细浪鸣船舷。
黄麻峡
周是修（明代）

远闻黄麻峡，自夘行及酉。溪声咽复喧，山势回不走。

居民实醇朴，安用巡徼守。男耕而女织，帝力亦何有。
会胡慕东掌科于泓芝驿
曹于汴（明代）

匹马绵山道，相逢似梦柯。光仪昔若此，世事今如何。

不尽班荆意，聊占补衮歌。邮亭倘予忆，今夜宿烟坡。
送梁职方入西樵
湛若水（明代）

兀厓子，掉头不肯住郎署，乘风直入烟霞去。梁伯鸾，一身与之若比翼，追踪蹑影凭高翥。

翳门牢关守九虎，扣之不开日将暮。徘徊四顾独谁语，山高云深不知处。

从天倒下非凡步，二人一笑平生欢，携手登堂谢云驭。
怀蒋修隅同年
袁文揆（清代）

贫交意气自联翩，落拓金台共几年。大令笔谁讥饿隶，小坡诗已著斜川。

饮余白堕颜空壮，著敝青袍岁又迁。记得临歧勤赠策，祇今朔雁到何天。
潮
张侃（宋代）

人身日夕何曾休，血随气运长周流。偶然逆转背常理，未免凝周成赘疣。

少年每诵海潮赋，径以人身为譬喻。君看沙涨潮头回，却向别流乱冲去。

拦不住潮头，从此失故步。人身调养勿伤和，潮汛缓来争奈何。
十月
姜特立（宋代）

十月气候变，园林霜叶黄。
余粮栖下亩，宿霭罩寒塘。
夏云峰（圣节）
曹勋（宋代）

绍洪基，抚万宇，中兴宝运符千。枢电瑞绕，景命燕及云天。挺生真主，平四海、复禹山川。班列立、瞻云就日，职贡衣冠。

欢均鳌禁鹓鸾。望花城粉黛，金兽祥烟。笙箫缓奏，化国日永留连。宝觞亲劝，须纵饮、歌舞韶妍。都是祝、南山圣寿，亿万斯年。
游落星寺
李纲（宋代）

一气升沉谁所肇，陨星为石古不少。群川会处渺无涯，坠此精不镇江表。

坐令释子开梵宫，栋宇规摹浮玉小。窈窕楼台四面通，汹涌波涛千柱㒟。

我来端是好幽奇，一叶飘然陵漭渺。初疑牛女在银潢，更讶灵槎经毕昴。

星房月殿夜沉沉，水色天容秋杳杳。恍如清梦到天门，欲驾飙轮憩蓬岛。

尘世喧嚣那易得，幻境去来何日了。心閒境寂付幽人，衲被蒙头任昏晓。
知刘舍人咏秋千
李曾伯（宋代）

院落阴阴卷昼帘，彩绳高挂矗青天。
纤腰对蹴争先起，香汗交流倦欲眠。
花畔惊呼簪珥坠，柳梢时出彩罗鲜。
可怜墙外行人恼，应费长安酒价千。
磁州
彭汝砺（宋代）

初闻神铁语，旧记滏阳名。地擅磁毛富，时无石鼓声。

夕阳神武冢，秋水武安城。叹息彼之子，奚为蜗角争。
读汉史
刘应时（宋代）

彭蠡万顷波，胥江八月涛。
所蓄盖有素，末流故滔滔。
君子贵养盖，毋事驾说劳。
汉祖过百人，心动疑贯高。
田孟天下士，其忍负赵敖。
处死且不难，视身如鸿毛。
髠钳吾何畏，义命岂忍逃。
乘舆忽至止，兴运有所遭。
挽首与之语，议论诚英豪。
回视汉廷臣，谁能出尔曹。
即日拜宋相，泥涂升九皋。
大闲不可逾，四维在所操。
我观忠义传，荣如华衮褒。
置君如奕棋，百岁犹腥臊。
吴宫曲
黄顺之（宋代）

乌鹊桥边春日斜，吴王醉上七香车。
西施斗草归来晚，赢得钗头金凤花。
罗山柴桥老尼歌
马潜（清代）

肩舆偶憩柴桥旁，茅庵老尼面槁黄。头垂齿豁手摇杖，延客举止殊安详。

问渠合是良家子，塞默久之纷涕泗。君不尼询尼不言，知君欲识沧桑事。

尼生神宗最末年，阿舅总戎威北边。夫婿翩翩美冠玉，雄才逸藻挥云烟。

犹记于归百两时，烛花溢路照旌旗。甲第连衢田越境，家僮三百供指颐。

尔时邑号繁华窟，桥下千艘联万筏。翠幰金鞍涨昼尘，娇丝脆竹嘈宵月。

一朝旬始莽纵横，治世王与紫薇星。衔枚夜半登陴再，火光烛天血刃腥。

吁嗟乎狂贼凶残越千古，君若闻之泪如雨。老瘠鲜烹解甲羹，小儿脔贮登鞍脯。

可怜尼臂断霜锋，匍匐深藏白骨丛。偶然不死彼苍酷，家破夫亡一梦中。

迄今八十人谁识，寒无结鹑饥无食。菀枯不敢忆从前，卅年老泪对君栻。
观书
杨万里（宋代）

客从远方至，遗我书一编。
览旧眼全痛，诵新神顿还。
初披愁欲尽，久翫翳不妍。
情知无住处，闵免复竟篇。
庶几槁滓中，或沥腴一涓。
终然寂无获，所获倦且昏。
倦甚得佳睡，犹胜不得眠。
与张司录
陈渊（宋代）

沉李浮瓜记昔游，重来毡帽映貂裘。乘风喜见经旬御，泛雪难留半夜舟。

坐上谈机通一马，笔间词刃失全牛。尊前它日论诗地，柱后微文阻献酬。
酬杭州白使君，兼寄浙东元大夫
张籍（唐代）

相印暂离临远镇，掖垣出守复同时。一行已作三年别，

两处空传七字诗。越地江山应共见，秦天风月不相知。

人间聚散真难料，莫叹平生信所之。
山行
罗与之（宋代）

槁叶忘身绝涧流，芦花摇手欲风休。
羡渠山鸟浑无事，相对对鸣草树秋。
窥开吟 其十三
邵雍（宋代）

物理窥开后，人情照破间。敢言天下事，到手又何难。
赠萧炼师
许浑（唐代）

曾试昭阳曲，瑶斋帝自临。红珠络绣帽，翠钿束罗襟。

双阙胡尘络，千门宿露阴。出宫迷国步，回驾轸皇心。

桂殿春空晚，椒房夜自深。急宣求故剑，冥契得遗簪。

暗记神仙传，潜封女史箴。壶中知日永，掌上畏年侵。

莫比班家扇，宁同卓氏琴。云车辞凤辇，羽帔别鸳衾。

网断鱼游藻，笼开鹤戏林。洛烟浮碧汉，嵩月上丹岑。

露草争三秀，风篁共八音。吹笙延鹤舞，敲磬引龙吟。

旄节纤腰举，霞杯皓腕斟。还磨照宝镜，犹插辟寒金。

东海人情变，南山圣寿沈。朱颜常似渥，绿发已如寻。

养气齐生死，留形尽古今。更求应不见，鸡犬日駸駸。
春近
董嗣杲（宋代）

泻月江当户，编茅屋背崖。
久贫难养气，独酌且开怀。
雪水喧唯土，天风破楚霾。
鞭春明日早，环佩想尧阶。
雪尽
艾性夫（元代）

雪尽孤峰瘦，家仇老梦寒。
春鞭双影动，岁节五更残。
努力三餐饭，滋身九转丹。
时危从道丧，不敢弃儒冠。
舟过桐庐作
俞德邻（宋代）

三年常作客，几度溯前川。山合疑无路，溪回别有天。

虹分遥电雨，风袅近虚烟。归路知多少，啼鹃云树边。
金陵后观棋绝句六首·选一
钱谦益（清代）

寂寞枯枰响泬寥，秦淮秋老咽寒潮。
白头灯影凉宵里，一局残棋见六朝。
汉离宫四时词
赵汝燧（宋代）

东风飘花谁共惜，暑雨馥莲不忺摘。雕栏倚露月千里，铜铺锁寒雪一尺。

终年汉漏滴四时，屈指三百六十日。远山蹙断懒涂抹，怕开妆镜鸾舞只。

怨泪阑干落离宫，纤玉弹珠香风湿。梦回想像巫山云，檐鹊似传天上音。

便教粉黛近君侧，未卜胶漆投君心。岂不闻东宫婕妤作歌悲团扇，又不闻长门阿娇买赋捐黄金。
秋晚山行
黄庚（元代）

铿然短策声，无事觉身轻。
落叶山行软，流泉涧饮清。
蟹痕沙露湿，雁影夕阳明。
归路逢林叟，斑荆歃隐盟。
张复阳画
张宁（明代）

山凝岚气树凝烟，宿雨才收社后天。山下人家夜留客，开门花落满篱边。
杂诗七首·其一
曹植（两汉）

高台多悲风，朝日照北林。
之子在万里，江湖迥且深。
方舟安可在，离思故难任！
孤雁飞南游，过庭长哀吟。
翘思慕远人，愿欲托遗音。
形影忽不见，翩翩伤我心。
望九疑
朱庆馀（唐代）

浮生犹役役，未得便寻真。白日如无路，青山岂有人。

烟收遥岫小，雨过晚川新。倚杖何凝望，中宵梦往频。
用前韵怀兄晦翁
程洵（宋代）

人皆乐夷涂，而惮陟崖岭。不折彭泽腰，即摩墨氏顶。

谁能如此翁，独卧沧波冷。寂寞诗书林，优游岁年永。
偶成简任肃斋教论
黄庚（元代）

百岁光阴一转蓬，晚年不与少年同。
事因错处人方省，诗到穷时句始工。
献赋未逢杨得意，邻才难遇杜司空。
有时追忆升平事，犹道繁华是梦中。
采桑子·儿家门户重掩
元好问（金朝）

儿家门户重掩，郎住墙东。枉破春工。万紫千红一夜风。伯劳分春西飞燕，何日相逢。纵得相逢。海阔天高处处同。
残年
陆游（宋代）

残年光景易駸駸，屏迹江村不厌深。
新麦熟时蚕上簇，晚莺啼厌柳成阴。
短檠已负观书眼，孤剑空怀许国心。
惟有云山差可乐，杖藜谁与伴幽寻？
山麓
陆游（宋代）

草合路如线，偶随樵子行。
林间遇磐石，小憩看春耕。
村舍杂书
陆游（宋代）

军兴尚戎衣，冠带谢褒博。
秃巾与小袖，顾影每怀怍。
及今反士服，始觉荣天爵。
出入阡陌间，终身有余乐。
句
赵闻礼（宋代）

西风昨夜摧黄叶，秋亦无心在菊花。
如梦令·卧看西湖烟渚
张元干（宋代）

卧看西湖烟渚。绿盖红妆无数。帘卷曲栏风，拂面荷香吹雨。归去。归去。笑损花边鸥鹭。
洞庭送徐荆州投劾东归
宋登春（明代）

秋来为客易沾巾，又向潇湘送逐臣。
烟草断云横楚塞，夕阳落雁度江津。
天涯白发无知己，湖上青山有故人。
回首吴关空怅望，何年沧海共垂纶。
次韵沈季乡题醉山堂
周紫芝（宋代）

看尽吴头楚尾山，不嫌心似鸟知还。可怜樽俎登临处，正在烟云杳霭间。

地胜岂无神物护，天教付与老翁闲。凭栏欲唤君来语，家住寒溪第几湾。
白马篇
孔稚珪（南北朝）

骥子局且鸣。
铁阵与云平。
汉家嫖姚将。
驰突匈奴庭。
少年鬬猛气。
怒发为君征。
雄戟摩白日。
长刚断流星。
早出飞狐塞。
晚泊楼烦城。
虏骑四山合。
胡尘千里惊。
嘶笳振地响。
吹角沸天声。
左碎呼韩阵。
右破休屠兵。
横行绝漠表。
饮马瀚海清。
陇树枯无色。
沙草不常青。
勒石燕然道。
凯归长安亭。
县官知我健。
四海谁不倾。
但使强胡灭。
何须甲第成。
当今丈夫志。
独为上古英。
洞庭晚望七首
高善濂（宋代）

西塞烟痕向晚横，登临聊复上重城。
湖边匯泽流千派，望里长峦翠一桁。
归楫江皋频错认，怀人天末最关情。
散愁商隐还乘兴，只恐风波愁转生。
送夏需堂还太仓
胡绍鼎（清代）

明日江东路，匆匆又远行。家乡同一望，客舍已三更。

木落山风急，湖来海月生。报书多盛事，可以慰离情。
登快哉亭有属
贺铸（宋代）

南浦东风拂水文，汀洲芳草绿罗裙。
桃花旧叶应相望，杨叶新声我独闻。
酸鼻可怜香欲绝，断肠不待酒初醺。
斜阳归去书窗下，一幅蛮笺赋梦云。
题奉国寺
陆海（唐代）

新秋夜何爽，露下风转凄。
一磬竹林外，千灯花塔西。
春日瓶花
张埴（宋代）

鸟鸣木阴深，鱼动陂水漫。
燕坐南窗下，欣然得幽伴。
盈盈菩萨面，一莞生几案。
恍如空堕落，着我丈室看。
地偏风日隔，香艳不耗散。
无土种一根，他乡得把玩。
娇娆目接熟，老丑面失半。
物忌停涵久，无嫌汲新换。
不怀妙色身，长作如是观。
西施山戏占
李寄（明代）

鲁国君臣燕雀娱，共言尝胆事全无。越王自爱看歌舞，不信西施肯献吴。
骏骨歌题龚开真迹
弘历（清代）

翠岩荆楚倜傥人，命蹇适丁兵燹时。晨炊夕爨屡不继，错莫墨燹无黔期。

作马聊以供日给，法如篆籀出秦斯。逆旅荒寂乏几榻，伏儿背上粗成之。

东郊瘦马见是卷，殑㱥支立骨倚皮。神气龙腾目电发，力甚矣惫意不羁。

干惟画肉早见诮，求诸曹霸无前为。想其赋意乃自况，一写磊砢含馀悲。

有如原宪贫非病，未遇武子癖且奇。伯仲连吟志珍重，后贤数辈留清词。

江村读杜乃束手，而我抚卷别有思。天闲之马多无万，水饮刍秣圉人司。

岂无诡衔并窃辔，筋埋肉胀日以滋。如此骏者困泥滓，畴则入告何由知。
送玄亮师（一作送道友）
孟郊（唐代）

兰泉涤我襟，杉月栖我心。茗啜绿净花，经诵清柔音。

何处笑为别，淡情愁不侵。
寄庵为黎景阳题
江源（明代）

万物寰中我一物，寄生天地如蜉蝣。百年光景一瞬息，至人已矣曾不留。

彼美人兮□斯理，非狂非狷达者流。有庵曰寄在人境，栖迟偃仰何优悠。

庵云庵云大如许，不假班郢手，不用土木脩。不为寒暑变，不为风雨愁。

此庵一逆旅，无乃亦传邮。美人此寄迹，吾心复何求。

一生存省忠与孝，四时寒暑葛与裘。仰观一世如一日，乐天知命夫何忧。

寄庵寄庵云尔矣，乞墦登垄宁知休。钟鸣漏尽亦何益，回视百年同土丘。

我作寄庵诗，寄与寄庵子。聊以示世人，贪饕亦徒耳。
隐者
司马扎（唐代）

松间开一径，秋草自相依。终日不冠带，空山无是非。
投纶溪鸟伴，曝药谷云飞。时向邻家去，狂歌夜醉归。
水轮咏
梅尧臣（宋代）

孤轮运寒水，无乃农者营。
随流转自速，居高还复倾。
利才畎浍间，功欲霖雨并。
不学假混沌，亡机抱瓮罂。
赴官咸平蔡河阻水泊舟宛兵皇华亭下三首
张耒（宋代）

袅袅悲蝉古柳风，水边幽草已鸣蛩。
长河未放羲和宿，却放斜阳更向东。
次韵吕仁父十九日朝谒初自宫南门
周紫芝（宋代）

未央宫阙转光风，谁识萧何第一功。禁殿潮连银海阔，御楼霞似赤城红。

旧来双舄飞翻处，今在春秋赞祝中。自此翔麟驾君辇，试从紫陌看方瞳。
长相思（重午）
李石（宋代）

红藕丝。白藕丝。艾虎衫裁金缕衣。钗头双荔枝。

鬓符儿。背符儿。鬼在心头符怎知。相思十二时。
寻周炼师不遇留赠
许浑（唐代）

闭门池馆静，云访紫芝翁。零落槿花雨，参差荷叶风。

夜棋全局在，春酒半壶空。长啸倚西阁，悠悠名利中。
赠吴官
王维（唐代）

长安客舍热如煮，无个茗糜难御暑。空摇白团其谛苦，

欲向缥御还归旅。江乡鲭鲊不寄来，秦人汤饼那堪许。

不如侬家任挑达，草屩捞虾富春渚。
思帝乡·如何
孙光宪（五代）

如何，遣情情更多？永日水晶帘下，敛羞蛾。
六幅罗裙窣地，微行曳碧波。看尽满池疏雨，打团荷。
哭师鲁
苏舜钦（宋代）

前年子渐死，予哭大江头。今年师鲁死，予方旅长洲。

初闻尚疑惑，涕泪已不收。举杯欲向口，荆棘生咽喉。

忆初定交时，后前穆与欧。君颜白如霜，君语清如流。

予年又甚少，学古众所羞。君欲举拔萃，声耦日抉搜。

不鄙吾学异，推尊谓前修。今踰二十年，迹远心甚稠。

后会国南门，夜谈雪满楼。青灯照素发，酒阑气益遒。

昨君握兵柄，节制关外侯。予才入册府，俄作中都囚。

飞章立辨雪，危言动前旒。时虽不见省，凛凛压众媮。

旋闻君下狱，六月送渭州。渭州旧治所，昔拥万貔貅。

堂中坐玉帐，堂下森蛇矛。令严山石裂，恩煦春色浮。

衅生无根芽，众言起愆尤。返来入狴犴，吏对安可酬。

法官巧追拍，刺骨不肯抽。削秩贬汉东，驱迫日置邮。

穷途无一簪，百口谁相赒。诸子继死亡，清血渍两眸。

贸然几丧明，愤苦结不瘳。君性本刚峭，安可小屈柔。

暴罹此冤辱，苟活何所求。人间不见容，不若地下游。

又疑天憎善，专与恶报仇。二坚潜膏肓，众鬼来揶揄。

弃局奔南阳，后事得所投。心胆尚卓荦，精明已弥留。

生平经纬才，萧瑟掩一丘。青天自茫茫，长夜何悠悠。

万物孰不死，死常在严秋。君齿方盛壮，众期树风猷。

二边方横猾，四海皆疮疣。斯时忽云亡，孰为朝廷忧。

予方编吴氓，日自亲锄耰。无缘匍匐救，兀兀空悲愁。

时思庄生言，所乐唯髑髅。物理不可诘，此说诚最优。
赠王山人
唐求（唐代）

红藤一柱脚常轻，日日缘溪入谷行。山下有家身未老，

灶前无谷药初成。经秋少见闲人说，带雨多闻野鹤鸣。

知到蓬莱难再访，问何方法得长生。
寄殿院高侍御
吴融（唐代）

黄梅雨细羃长洲，柳密花疏水慢流。钓艇正寻逋客去，绣衣方结少年游。

风前不肯看垂手，灯下还应惜裹头。一夜自怜无羽翼，独当何逊滴阶愁。
常祀皇地祗五首
佚名（隋代）

进旅退旅，载扬干扬。
不愆于们，容服有章。
式绥式侑，神保是听。
鼓之舞之，神永安宁。
偕游任氏萧然山堂和高则诚璧间韵
王祎（明代）

暑雨凉风七月尽，萧然山上看飞云。海水江水咫尺合，吴山越山图画分。

干戈满目正崇武，笔砚随身谁卖文。幸得风流二三子，清吟剧饮到斜曛。
拟行路难·其一
鲍照（南北朝）

奉君金卮之美酒，玳瑁玉匣之雕琴。
七彩芙蓉之羽帐，九华蒲雕之锦衾。
红颜零落岁将暮，寒光宛转时欲沉。
愿君裁悲且减思，听我抵节行路吟。
不见柏梁铜雀上，宁闻古时清吹音？
秋月宿嵩山禅院
赵似祖（清代）

石笏碧嶙峋，松关夜色新。凉秋变霜露，高阁带星辰。

树老偏横路，僧寒不近人。翻经然佛火，顿欲解声尘。
西湖
司马光（宋代）

佳丽三吴国，湖光荡日华。
鱼惊动苹叶，燕喜掠杨花。
云过山腰黑，风驱雨脚斜。
烟波遥尽处，仿佛见渔家。
东风齐著力 馈岁
樊增祥（清代）

蛮榼何来，茶封春焙，密割冬房。木瓜报汝，磊落不盈筐。

户外春风又到，琴鱼白、楚橘新黄。长安好，红笺往复，忘是他乡。

的的好年光。邀旧雨、春蔬试斗吴娘。金盘彩胜，叶对复花当。

想见柔荑昨夜，金刀剪、喜字成双。休辞醉，红房果熟，素楪饧香。
次韵答陈立夫送酒
胡铨（宋代）

平生痛饮号专门，逸气旋乾复转坤。
孔坐年来客常满，直须一日倒千樽。
华之高寿鲁斋先生七十
金履祥（宋代）

金华之高，其色苍苍。
维华降神，生何及王。
游虎丘
裴良杰（宋代）

顾我江湖旧壮怀，家林终是事尘埃。
登临直到秋方好，行乐只尘山远来。
剑石池边须笑适，花亭月下约徘徊。
自惭俗驾非名胜，窃恐山灵为勒回。
海棠
凌景阳（宋代）

名园封植几经春，露湿烟梢画不真。
多谢许昌传雅什，蜀都曾未识诗人。
急雪寄王立之问梅花
黄庭坚（宋代）

红梅雪里与蓑衣，莫遣寒侵鹤膝枝。
老子此中殊不浅，尚堪何逊作同时。
幔亭
黄希旦（宋代）

曾孙尝会幔亭中，脯擘麒麟酒满钟。宴罢不知消息处，至今乡老望孤峰。
山中四首
释圆悟（宋代）

疏林过微雨，西岭收残晖。
草露湿我屦，松风吹我衣。
坐久四山暝，吟余独鸟飞。
归来不知晚，萝月盈窗扉。